# Chacrinha

José Abelardo Barbosa de Medeiros, conegut pel nom artístic Chacrinha (Surubim, 30 de setembre de 1917 - Rio de Janeiro, 30 de juny de 1988), va ser un comunicador de ràdio i televisió del Brasil, presentador de programes de gran èxit dels anys 50 als 80.
En els seus programes va donar la primera gran oportunitat a cantants com Roberto Carlos, Clara Nunes, Paulo Sérgio o Raul Seixas, entre molts altres. Chacrinha és citat en la lletra de la famosa cançó Aquele abraço, del cantautor Gilberto Gil.

## Biografia
### Joventut

Va néixer a Surubim, a l'interior de Pernambuco. De petit es va traslladar amb la seva família a Caruaru i, als 10 anys, a Campina Grande (Paraíba). Als 15 anys va anar a estudiar en un internat de Recife, capital de Pernambuco. Va començar a estudiar medicina el 1936 i el 1937 va tenir el seu primer contacte amb la ràdio, a Rádio Clube de Pernambuco.

### Inicis a la ràdio

Barbosa de Medeiros va començar a tocar la bateria i va incorporar-se com a músic en el vaixell de passatgers Bagé, que feia ruta fins Hamburg. Però, el dia del seu primer trajecte, va esclatar la Segona Guerra Mundial i la nau va restar ancorada a l'aleshores capital federal, Rio de Janeiro, on va trobar feina de locutor a Rádio Tupi. L'any 1943 va llançar a Rádio Clube Fluminense un programa sobre marchinhas de carnaval anomenat Rei Momo na Chacrinha, que va tenir molt d'èxit. En aquella època va començar a ser conegut com Abelardo "Chacrinha" Barbosa.
A la dècada de 1950, dirigiria el programa Cassino da Chacrinha, en el qual va llançar diversos èxits, com Estúpido Cupido, de Celly Campello, i Coração de Luto, de Teixirinha; primers èxits de la incipient música popular brasilera.

### Carrera televisiva

L'any 1956, va debutar a la televisió, a TV Tupi, amb el programa Rancho de Mister Chacrinha, una sèrie de western infantil, on va fer el paper del xèrif. Allà va sorgir la secció de la Discoteca do Chacrinha. A la dècada del 1960, el seu programa s'exhibia a TV Paulista, TV Rio i TV Excelsior.
El 1967 va ser contractat per TV Globo, on tenia dos espectacles setmanals: Buzina do Chacrinha, dirigit al públic infantil, i la Discoteca do Chacrinha, ja convertida en un programa propi. Als anys 70 va canviar successivament d'emissora: Tupi, Record, Tupi de nou i TV Bandeirantes. El 1982 va tornar a Globo, on els seus dos programes es van fusionar en un sol, el Cassino do Chacrinha (batejat igual que el seu antic espai a la ràdio) i que va tenir un gran èxit els dissabtes a la tarda.
Va assolir una gran popularitat amb els seus programes per infants, en els què es presentava amb roba divertida i cridanera, on els nens concursaven i feia sonar una sorollosa botzina quan eren eliminats. Feia broma amb ells i emprava sovint frases que van acabar en l'imaginari de vàries generacions: Teresinha!; Vocês querem bacalhau? o Quem não se comunica, se trumbica!.

### Cinema

Chacrinha va aparèixer en diverses pel·lícules brasileres, normalment interpretant-se a si mateix. A la pel·lícula de 1966 Na Onda do Iê-iê-iê, apareix en el seu programa "A Hora da Buzina". També participà a Três Colegas de Batina (1962), A Opinião Pública (1967), Pobre Príncipe Encantado (1969) i As Aventuras de um Paraíba (1982).

### Últims anys

Cada any, per Carnestoltes, el "Velho Guerreiro", com també se'l coneixia, estrenava una marchinha en el seu programa que ell mateix interpretava. L'any 1987 va ser homenatjat per l'agremiació carioca Império Serrano amb el tema Com a boca no mundo - Quem não se comunica se trumbica, l'única vegada que el presentador va desfilar en un concurs d'escoles de samba. Va aparèixer en l'última carrossa, que reproduïa l'escenari del seu programa, envoltat dels personatges més coneguts del show.
L'octubre de 1987, va rebre el títol de doctor honoris causa de la Faculdade da Cidade de Rio de Janeiro. En el seu 70è aniversari va ser homenatjat en un sopar organitzat pel president del Brasil, José Sarney. Patia de càncer de pulmó i, durant la temporada de 1988, va haver de ser substituït en alguns programes per Paulo Silvino. Chacrinha va morir el 30 de juny de 1988, a les 23:30 h, per infart de miocardi i insuficiència respiratòria. Va ser enterrat l'endemà al cementiri de São João Batista, de Rio. El 2 de juliol es va emetre l'últim programa del Cassino do Chacrinha enregistrat pel pernambucà.

## Homenatges i tributs
### 2018

* El govern brasiler va condecorar-lo, in memoriam, amb l'Orde del Mèrit Cultural.
* S'estrena el biopic Chacrinha: O Velho Guerreiro, dirigit per Andrucha Waddington.
* L'escola de samba Grande Rio interpreta al Sambòdrom Marquès de Sapucaí el samba-enredo titulat Vai Para o Trono Ou Não Vai?.

### 2021

* S'estrena el documental Chacrinha – Eu Vim Para Confundir e Não Para Explicar, de Claudio Manoel e Micael Langer.

## Referències

* ↑ Einzig, Barbara. Tropical Truth: A Story of Music and Revolution in Brazil (en anglès). Nova York: Da Capo Press, 2003, p. 101. ISBN 0-306-81281-9. Arxivat 2024-05-20 a Wayback Machine.
* 1 2 glinardello, Nádia. «Exposição sobre Chacrinha, o “Velho Guerreiro”, está no Rio» (en portuguès brasiler). O Estado, 15-07-2013. Arxivat de l'original el 2023-04-22. [Consulta: 26 juliol 2022].
* ↑ «Aquele Abraço (Gilberto Gil, 1969)» (en portuguès brasiler). Canções censuradas por motivo político. Centro Cultural São Paulo. Arxivat de l'original el 2015-09-23. [Consulta: 26 juliol 2022].
* 1 2 3 4 «Adeus a Chacrinha reúne 30 mil no Rio». Folha de S.Paulo, 02-07-1988. Arxivat de l'original el 2022-07-26. [Consulta: 26 juliol 2022].
* 1 2 3 «Chacrinha — trajetória» (en portuguès brasiler). Memória. Grupo Globo, 29-10-2021. Arxivat de l'original el 2022-05-17. [Consulta: 26 juliol 2022].
* ↑ «Raul Gil encarna Chacrinha no programa 'Máquina da Fama'» (en portuguès brasiler). Revista Quem. Grupo Globo, 17-10-2016. Arxivat de l'original el 2022-07-26. [Consulta: 26 juliol 2022].
* ↑ Miranda, Sérgio. «Vamos receber Chacrinha» (en portuguès brasiler). Superinteressante. Veja, 31-10-2016. Arxivat de l'original el 2022-07-26. [Consulta: 26 juliol 2022].
* ↑ Stycer, Mauricio. «Globo e Viva fazem homenagem boa, mas muito “limpa” e certinha a Chacrinha» (en portuguès brasiler). UOL, 26-08-2017. Arxivat de l'original el 2023-04-23. [Consulta: 23 abril 2023].
* ↑ «Chacrinha» (en anglès). IMDb. Arxivat de l'original el 2022-03-18. [Consulta: 26 juliol 2022].
* ↑ «Saiba tudo sobre Chacrinha - Últimas notícias, biografia, polêmicas e mais» (en portuguès brasiler). Na Telinha. UOL. Arxivat de l'original el 2022-07-26. [Consulta: 26 juliol 2022].
* ↑ Rigamonti, Amanda. «Alô, alô, seu Chacrinha, Velho Guerreiro: 100 anos de seu nascimento e aquele abraço!» (en portuguès brasiler). Itaú Cultural. Arxivat de l'original el 2022-01-28. [Consulta: 26 juliol 2022].
* ↑ Tabak, Bernardo. «Túmulo de Chacrinha amanhece pichado» (en portuguès brasiler). G1. Grupo Globo, 08-03-2010. Arxivat de l'original el 2022-07-26. [Consulta: 26 juliol 2022].
* ↑ «Último programa gravado por Chacrinha será exibido nesta segunda no Viva» (en portuguès brasiler). NSC Total, 26-05-2014. Arxivat de l'original el 2023-04-22. [Consulta: 26 juliol 2022].
* ↑ Chagas, Paulo Víctor. «Temer entrega título a 35 pessoas e entidades por ações culturais» (en portuguès brasiler). Agência Brasil, 28-11-2018. Arxivat de l'original el 2021-11-28. [Consulta: 26 juliol 2022].
* ↑ «Chacrinha: O Velho Guerreiro (película 2018)» (en espanyol europeu). La Vanguardia, 26-07-2022. Arxivat de l'original el 2022-07-26. [Consulta: 26 juliol 2022].
* ↑ «Grande Rio revela logo e título de enredo sobre Chacrinha» (en portuguès brasiler). Setor 1. UOL, 12-04-2017. Arxivat de l'original el 2022-07-26. [Consulta: 26 juliol 2022].
* ↑ Ramos, Anderson. «Documentário sobre Chacrinha é destaque neste domingo na GloboNews» (en portuguès). O Universo da TV, 12-08-2021. Arxivat de l'original el 2023-04-22. [Consulta: 26 juliol 2022].

## Bibliografia complementària

* Mattos, Carlos Alberto. «Chacrinha, celebração "trash" de uma memória». A: Cinema de fato (en portuguès). Editora Jaguatirica Digital, 2017-06-16. ISBN 978-85-5662-029-3.
* Monteiro, Denilson; Nassife, Eduardo. Chacrinha - a biografia (en portuguès brasiler). Leya Brasil, 2014-11-19. ISBN 978-85-7734-510-6.

## Enllaços externs

* Especial 10 Anos sem Chacrinha: Quem não se Comunica se Trumbica a YouTube, emès per la Rede CNT l'any 1998. (portuguès)